Arm wittes, bejaardes nie by Lesufi se kragskuldprogram ingesluit(Argieffoto: Steve Buissinne/pixabay) Die premier van Gauteng, Panyaza Lesufi, het Dinsdag tydens ŉ vraesessie in die Gautengse wetgewer aangedui dat hy die agterstallige krag- en waterrekeninge in Soweto en ander townships gaan laat afskryf omdat die mense arm is, maar dat arm wittes en veral arm wit bejaardes nie die voordeel verdien nie. Sy reaksie het gekom na ‘n vraag van die VF Plus of ander gebiede buite townships waar arm mense en arm bejaardes ook woon, sal kan staatmaak op die program van skuldafskrywing. “Lesufi het eenvoudig geantwoord hy weet wat met die vraag bedoel word en dat dié mense nie enige skuldafskrywing verdien nie,” sê Anton Alberts, die VF Plus se nasionale voorsitter. “Die VF Plus beskou die houding van Lesufi as fundamenteel rassisties en verwerp dit met minagting. Daar bestaan ŉ groeiende groep wittes wat verarm het vanaf 1994 weens die ANC se diskriminerende praktyke wat nie verdien om gestraf te word oor die verlede nie.” Alberts sê dit blyk ook dat die bruin en Indiër-gemeenskappe in onder meer Eldoradopark en Laudium ook nie veel hulp kan verwag nie. Tydens ‘n voorlegging by die Gauteng-wetgewer se ekonomiese ontwikkelingskomitee het die departement ‘n ekonomiese ontwikkelingsplan voorgelê wat talle swart gebiede insluit, maar nie Eldoradopark of Laudium nie. “Die bruin en Indiër-gemeenskappe moet hulle ook dalk gereed maak vir ‘n volskaalse program van diskriminasie teen hulle deur die Lesufi-regering. Die VF Plus vind dit onaanvaarbaar dat minderheidsgemeenskappe waarin daar ook baie armes voorkom, geïgnoreer gaan word tot voordeel van net swart mense. Dit is egter deel van Lesufi se verkiesingsplan om swart stemme op te luister vir die verkiesing in 2024 vir ‘n inploffende ANC in Gauteng.” Navorsing van die inkomstevlakke van gesinne deur Unisa in Gauteng dui daarop dat swart mense verreweg die dominante groep uitmaak in die middelklas en hoër middelklas. “Swart gesinne met ‘n jaarlikse inkomste hoër as R50 000 per jaar verteenwoordig 64,5% van alle gesinne. Selfs op die hoogste inkomstevlak van R840 000 en hoër vorm swart gesinne die dominante inkomstegroep van 8,9% teenoor wittes se 3,9%, bruin mense se 0,1% en Indiërs se 0,1%. “Dit is verder insiggewend dat die hoogste inkomstevlak van swart gesinne van 8,9% nie alreeds veel hoër is weens die maatskaplike manipulasie van die ANC in die vorm van regstellende aksie en swart ekonomiese bemagtiging nie ná bykans 30 jaar in die regering.” Alberts sê dit is ‘n duidelike teken dat die sogenaamde breë ekonomiese bemagtiging van die ANC eintlik maar net ‘n baie nou vorm van bemagtiging is van ‘n klein groepie kaders en verdien om finaal afgeskaf te word. “Dit is dan ook deur die portaal geskep van breë ekonomiese bemagtiging wat die Gautengse departemente van onderwys en gesondheid onderskeidelik die meeste Covid-19-bedrog in die land gepleeg het. Dit is daarom nie duidelik op watter feitelike en regsgronde Lesufi alleenlik swart mense in townships se rekeninge wil afskryf nie, behalwe dat daar ‘n vorm van rassisme voorkom in die plan.” Gegewe die sosiaal-ekonomiese indeling van Gauteng se demografie, blyk dit dat hierdie diskriminasie ongrondwetlik sou wees. Die VF Plus gaan die kwessie van diskriminerende kragafskrywing verder neem met verskeie aksies. Die VF Plus sal ook ‘n aanlyn portaal skep waarby minderhede wat ook skuldafskrywing benodig, kan aanmeld wat die party aan Lesufi sal oorhandig. “Indien hy nie daardie groep mense wil help nie, sal die party ‘n saak vir ondersoek oopmaak by die Menseregtekommissie (MRK) en besin oor ŉ aansoek by die gelykheidshof. Die VF Plus sal hom verder beywer om ekonomiese oplossings wat werksgeleenthede in Gauteng sal skep waardeur almal volhoubaar bemagtig sal word eerder as skuldafskrywings wat in werklikheid onbekostigbaar is vir die provinsiale en nasionale regerings. Dis duidelik dat Lesufi meer as ooit gestop moet word.” Pres. Cyril Ramaphosa het vroeër gesê hy verstaan Lesufi se punt om Soweto se kragskuld af te skryf, maar sê dat gebalanseerde gesprekke hieroor moet geskied. Samesprekings is aan die gang om na oplossings vir dié kragskuld te soek.